[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.1.2007

COM(2007) 12 τελικό

2007/0005 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η νομοθεσία για την κοινή γεωργική πολιτική υποχρεώνει τα κράτη μέλη να αγοράζουν από παραγωγούς γεωργικά προϊόντα που υπόκεινται σε μηχανισμό παρέμβασης. Όταν οι παραγωγοί αυτοί εισκομίζουν τα προϊόντα τους σε εγκεκριμένο κέντρο παρέμβασης, αυτή η υποχρέωση αγοράς έχει ως αποτέλεσμα οικονομική επιβάρυνση των κρατών μελών, τα οποία πρέπει να διαθέσουν τα αναγκαία κονδύλια για τις εν λόγω αγορές παρέμβασης. Επίσης, τα κράτη μέλη επιβαρύνονται οικονομικά για όλο το χρονικό διάστημα παραμονής των προϊόντων αυτών στις αποθήκες παρέμβασης, μέχρι την έξοδό τους από τη δημόσια αποθεματοποίηση.

Ο κανονισμός (EΟΚ) αριθ. 1883/78 ορίζει τους γενικούς κανόνες χρηματοδότησης των παρεμβάσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων. Η κοινοτική νομοθεσία ορίζει περαιτέρω ότι τα οικονομικά βάρη που φέρουν τα κράτη μέλη καλύπτονται βάσει ενιαίου επιτοκίου για όλη την Κοινότητα. Πρόκειται για το επιτόκιο που χρησιμοποιείται προκειμένου να καλυφθούν οι δαπάνες των κρατών μελών για τη συγκέντρωση των κεφαλαίων με τα οποία χρηματοδοτούνται οι ενέργειες δημόσιας αποθεματοποίησης. Οι δαπάνες αυτές επιστρέφονται στα κράτη μέλη εντός προθεσμίας δύο μηνών από το μήνα δήλωσής τους στην Επιτροπή.

Το 2005 το Συμβούλιο θέσπισε διάταξη για τα οικονομικά έτη 2005 και 2006 (κανονισμός (ΕΚ) αριθ. 695/2005), η οποία αφορούσε τα κράτη μέλη τα οποία συγκέντρωναν τα αναγκαία κεφάλαια με επιτόκια υψηλότερα από το ενιαίο επιτόκιο, τροποποιώντας τον κανονισμό (ΕΟΚ) αριθ. 1883/78. Βάσει της διάταξης αυτής, το ΕΓΤΠΕ - Εγγυήσεις επέστρεφε σε κάθε κράτος μέλος που επιβαρυνόταν με επιτόκιο υψηλότερο από το διπλάσιο του ενιαίου επιτοκίου τη διαφορά επιτοκίου για το τμήμα που βάρυνε το κράτος μέλος πέραν του επιπέδου αυτού. Το τμήμα της επιβάρυνσης που οριζόταν ως η διαφορά μεταξύ του ενιαίου επιτοκίου και του διπλασίου του εξακολουθούσε να βαρύνει το ενδιαφερόμενο κράτος μέλος. Η διάταξη αυτή εφαρμόστηκε επί δύο έτη.

Μετά τις πρόσφατες αυξήσεις των επιτοκίων, ορισμένα κράτη μέλη που εξακολουθούν να υφίστανται σημαντική οικονομική επιβάρυνση, λόγω των μεγάλων ποσοτήτων σιτηρών που προσφέρονται και αποθεματοποιούνται στην παρέμβαση, ζήτησαν από την Επιτροπή να εξετάσει κατά πόσον είναι δυνατόν να προτείνει ειδικά μέτρα με σκοπό την ελάφρυνση του οικονομικού βάρους των κρατών μελών για περιορισμένο χρονικό διάστημα. Κατόπιν τούτου η Επιτροπή, αφού εξέτασε το αίτημα αυτό και λόγω των μεγάλων ποσοτήτων των δημοσίων αποθεμάτων σιτηρών, προτείνει στο Συμβούλιο να προβλεφθεί ειδική μεταχείριση στις συγκεκριμένες περιπτώσεις για περιορισμένο χρονικό διάστημα, δηλ. για τα οικονομικά έτη 2007 και 2008. Ειδικότερα, η Επιτροπή προτείνει να προβλεφθεί η εφαρμογή διορθωτικού μηχανισμού στις περιπτώσεις όπου, για δεδομένο κράτος μέλος, το μέσο επιτόκιο στη διάρκεια του τρίτου μήνα μετά την περίοδο αναφοράς που χρησιμοποιείται για τον καθορισμό του ενιαίου επιτοκίου υπερβαίνει το διπλάσιο του ενιαίου επιτοκίου. Στις περιπτώσεις αυτές, η Επιτροπή θα καλύπτει το ποσό που αντιστοιχεί στο επιτόκιο το οποίο βαρύνει το εν λόγω κράτος μέλος μείον το ενιαίο επιτόκιο που έχει καθοριστεί από την Επιτροπή. Η διαφορά θα πρέπει ωστόσο να βαρύνει το ενδιαφερόμενο κράτος μέλος, ώστε αυτό να ενθαρρύνεται να αναζητήσει τον λιγότερο δαπανηρό τρόπο χρηματοδότησης.

Η παρούσα πρόταση συνεπάγεται πρόσθετες δαπάνες για τον κοινοτικό προϋπολογισμό, υπολογιζόμενες σήμερα σε 9,3 εκατ. ευρώ περίπου για τον προϋπολογισμό 2007 και 10,4 εκατ. ευρώ για τον προϋπολογισμό 2008. Θα εφαρμοστεί αναδρομικά από την 1η Οκτωβρίου 2006.

Η Επιτροπή θεωρεί ότι η παρούσα πρόταση είναι αλληλένδετη με εκείνη που αφορά την κατάργηση της παρέμβασης για τον αραβόσιτο και ζητεί από το Συμβούλιο να εξετάσει και να εγκρίνει τις προτάσεις αυτές ταυτόχρονα.

2007/0005 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 τρίτο εδάφιο,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Για τις ενέργειες παρέμβασης για τις οποίες δεν έχει καθοριστεί μοναδιαίο ποσό στα πλαίσια κοινής οργάνωσης της αγοράς, οι βασικοί κανόνες που διέπουν την κοινοτική χρηματοδότηση ορίζονται από τον κανονισμό (ΕΟΚ) αριθ. 1883/78[3], ιδίως όσον αφορά τον τρόπο καθορισμού των προς χρηματοδότηση ποσών, τη χρηματοδότηση των δαπανών που προκύπτουν από τη δέσμευση των αναγκαίων κονδυλίων για τις αγορές στο πλαίσιο της παρέμβασης, την αποτίμηση των αποθεμάτων προς μεταφορά από το ένα οικονομικό έτος στο άλλο και τη χρηματοδότηση των δαπανών που προκύπτουν από τις υλικές ενέργειες αποθεματοποίησης.

(2) Το άρθρο 5 του κανονισμού (ΕΟΚ) αριθ. 1883/78 προβλέπει ότι οι δαπάνες των τόκων που βαρύνουν τα κράτη μέλη, για τα κεφάλαια που χρησιμοποιούνται για την αγορά προϊόντων στο πλαίσιο της δημόσιας παρέμβασης, χρηματοδοτούνται από την Κοινότητα βάσει ενιαίου επιτοκίου.

(3) Είναι ενδεχόμενο, σε ορισμένα κράτη μέλη, η αγορά γεωργικών προϊόντων στο πλαίσιο της δημόσιας παρέμβασης να μπορεί να χρηματοδοτηθεί μόνον με επιτόκια σημαντικά υψηλότερα από το ενιαίο επιτόκιο.

(4) Πρέπει να προβλεφθεί η εφαρμογή διορθωτικού μηχανισμού στις περιπτώσεις αυτές, όταν, για δεδομένο κράτος μέλος, το μέσο επιτόκιο στη διάρκεια του τρίτου μήνα μετά την περίοδο αναφοράς που χρησιμοποιείται για τον καθορισμό του ενιαίου επιτοκίου από την Επιτροπή υπερβαίνει το διπλάσιο του ενιαίου επιτοκίου. Το μέσο επιτόκιο αυτό θα πρέπει ωστόσο να βαρύνει εν μέρει το ενδιαφερόμενο κράτος μέλος, ώστε αυτό να ενθαρρύνεται να αναζητήσει τον λιγότερο δαπανηρό τρόπο χρηματοδότησης.

(5) Συνεπώς, πρέπει να τροποποιηθεί αναλόγως ο κανονισμός (ΕΟΚ) αριθ. 1883/78.

(6) Η παρούσα τροποποίηση των κανόνων πρέπει να αφορά τα οικονομικά έτη 2007 και 2008 και να εφαρμοστεί από την αρχή του τρέχοντος οικονομικού έτους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 5 του κανονισμού (ΕΟΚ) αριθ. 1883/78, το τρίτο εδάφιο αντικαθίσταται από το ακόλουθο κείμενο:

«Κατά παρέκκλιση από το πρώτο εδάφιο, εάν το μέσο επιτόκιο που βαρύνει ένα κράτος μέλος στη διάρκεια του τρίτου μήνα μετά την περίοδο αναφοράς η οποία χρησιμοποιείται για τον καθορισμό του ενιαίου επιτοκίου από την Επιτροπή, υπερβαίνει το διπλάσιο του ενιαίου επιτοκίου, η Επιτροπή δύναται, για τα οικονομικά έτη 2007 και 2008, στο πλαίσιο της χρηματοδότησης των δαπανών για τόκους που βαρύνουν το συγκεκριμένο κράτος μέλος, να καλύψει το ποσό που αντιστοιχεί στο επιτόκιο το οποίο βαρύνει το εν λόγω κράτος μέλος μείον το ενιαίο επιτόκιο.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται για τις δαπάνες που πραγματοποιούνται από την 1η Οκτωβρίου 2006.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ: 05 02 01 02, 05 02 05 08, 05 02 09 04, 05 02 12 04 | ΠΙΣΤΩΣΕΙΣ: 399 εκατομ. EUR |

2. | ΟΝΟΜΑΣΙΑ ΤΟΥ ΜΕΤΡΟΥ: Κανονισμός του Συμβουλίου για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων |

3. | ΝΟΜΙΚΗ ΒΑΣΗ: Άρθρο 37 παράγραφος 2 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ: Χρηματοδότηση των επιπλέον δαπανών για ενέργειες δημόσιας αποθεματοποίησης |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατομ. EUR) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2007 (εκατομ. EUR) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2008 (εκατομ. EUR) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ – ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΟΥΣ ΤΟΜΕΙΣ | – | 9,3 | 10,4 α) |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – | – | – |

2009 | 2010 | 2011 | 2012 |

5.0.1 | ΠΡΟΒΛΕΨΕΙΣ ΔΑΠΑΝΩΝ |

5.1.1 | ΠΡΟΒΛΕΨΕΙΣ ΕΣΟΔΩΝ | – | – | – | – |

5.2 | ΤΡΟΠΟΣ ΥΠΟΛΟΓΙΣΜΟΥ: Βλ. παράρτημα. |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ βλ. β) | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ βλ. β) | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ βλ. παρατήρηση β) | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Βλ. υπολογισμό στο παράρτημα α) Με την παραδοχή ότι δεν θα μεταβληθούν οι οικονομικές συνθήκες. β) Η χρηματοδότηση αυτή δεν προβλέπεται στον προϋπολογισμό 2007. Η Επιτροπή θα εξασφαλίσει τους αναγκαίους πόρους για τη χρηματοδότηση του παρόντος μέτρου στο πλαίσιο της εκτέλεσης του προϋπολογισμού, με την καταλληλότερη διαδικασία, κατά προτίμηση με δημοσιονομική μεταφορά. |

ΠΑΡΑΡΤΗΜΑ

Υπολογισμός των δαπανών χρηματοδότησης για ενέργειες δημόσιας αποθεματοποίησης Οικονομικό έτος 2007 (με βάση τις παραδοχές της διορθωτικής επιστολής 2007) |

Μέσο απόθεμα(1) | Μέση αξία(2) | Ενιαίο επιτόκιο που καθορίστηκε | Συνολικό ποσό χωρίς παρέκκλιση | Ειδικό επιτόκιο που θα προταθεί | Συνολικό ποσό με παρέκκλιση | Πρόσθετο κόστος |

t | EUR/t | για το 2007 |

05 02 01 02 | 17,01 | 25,51 | 8,50 |

Οικονομικό έτος 2008 |

Μέσο απόθεμα | Μέση αξία | Ενιαίο επιτόκιο που καθορίστηκε | Συνολικό ποσό χωρίς παρέκκλιση | Ειδικό επιτόκιο που θα προταθεί | Συνολικό ποσό με παρέκκλιση | Πρόσθετο κόστος |

t | EUR/t | για το 2007 |

05 02 01 02 | 20,80 | 31,20 | 10,40 |

[1] ΕΕ C …, της …, σ. ….

[2] ΕΕ C …, της …, σ. ….

[3] ΕΕ L 216 της 5.8.1978, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 695/2005 (ΕΕ L 114 της 4.5.2005, σ. 1).